stanford-oval/wikipedia huggingface dataset:
וומבט שעיר-אף דרומי
תיאור ואנטומיה

לוומבט הדרומי יש מבנה גוף גדול ועגול המשווה לו מראה של דובון, אך הוא קטן במעט משני מיני הוומבט האחרים. הוא חסון, מוצק ורחב, ראשו השטוח והקצר בעל לחיים נפוחות ודומה במעט לחזיר, ורגליו קצרות וחזקות עם כפות רגליים רחבות. מאפיינים גופניים רבים של הוומבט מותאמים במיוחד לאקולוגיה ולסביבה שבה הוא חי. 5 הטפרים הקדמיים שלו שטוחים ועבים, ויש לו כוח רב המאפשר לו לחפור מנהרות גדולות וארוכות. ברגליו האחוריות הבוהן נעדרת, וחלוקת האצבעות היא אופיינית לקנגוראים: זרת עבה מצד אחד, אצבע ארוכה ועבה במרכז, ואצבע מאוחדת בעלת שני טפרים המשמשת לסירוק; האוזניים שלו צרות ומחודדות, וארוכות יותר ממיני הוומבטים האחרים. השיניים החותכות שלו דומות למכרסמים, והשיניים הטוחנות רחבות יחסית; כל השיניים צומחות ברציפות לאורך חייו של הוומבט, כדי למנוע את שחיקתם מלעיסת המזון הקשה. מאחר שתזונתו של הוומבט הדרומי גסה יותר מזו של הוומבט המצוי המכריחה אותו ללעוס בצורה יסודית יותר את המזון, יש לו שרירי לעיסה מפותחים בהתאם. מין נבדל מקרובו הצפוני בכך שעצם האף שלו רחבה יותר מהעצם הפרונטלית של החוטם. זנבו של הוומבט קצרצר ומסותר לרוב בפרווה. האף של הוומבט שעיר בדומה למכרסמים, והקנה לו את שמו.
פרוות המשי של הוומבט הדרומי קצרה, צפופה ורכה, ונעה בצבעה בין אפור-חום בהיר לכהה, כשבניגוד למינים אחרים היא לעיתים אדמדמה מעט. בחלק העליון של הפרווה יש לעיתים קרובות ברק כסוף או כחלחל, והמותניים, הצוואר והגחון נוטים לצבא זהוב, צהבהב, חולי או לבן-קרם. הלחיים נוטות להיות בהירות לעומת המצח והפנים, ויש לעיתים רצועות לבנות או כתמים דהויים סביב העיניים. החזית של האף השעיר לבנה לעיתים קרובות וצדדיה שחרחרים. פסים דקיקים שחרחרים ודהויים עשויים להראות לעיתים על מרכז המצח, בצידי האוזניים או לאורך הגב. אורך גופו של הוומבט הדרומי נע בין 77 ל-94 ס"מ, ומשקלו 19 עד 32 ק"ג. אורך זנבו 6-2.5 ס"מ.
תפוצה ובית גידול

הוומבט הדרומי אנדמי לאוסטרליה היבשתית. בעוד שבעבר היה נפוץ בחלק הארי של אוסטרליה, כיום הוא מוגבל לאוכלוסיות קטנות בדרומה של היבשת. הוא נפוץ בעיקר באוסטרליה הדרומית ובמידה פחותה גם באוסטרליה המערבית ודרום מערב ניו סאות' ויילס; הוא נצפה פעמים בודדות גם במערב ויקטוריה. התפוצה הגאוגרפית שלו נופלת בעיקר בתחומי מישור נאלרבור הצחיח, וסביב חצאי האיים סביב מפרץ ספנסר כמו חצי האי יורק וחצי האי אייר לחופי האוקיינוס ההודי. בית הגידול שלו נופל בתחומי אקלים ים תיכוני, וכולל שטחי מרעה, מישורים פתוחים, ארץ שיחים, סוואנות נמוכות, ויערות דלילים ופתוחים, אך גם ערבות מדבריות צחיחות. כמות המשקעים הממוצעת בבית הגידול של הוומבט הדרומי נמוכה למדי ועומדת על 200–500 מילימטר לשנה. הטמפרטורות באזור זה גבוהות מהרגיל ומטפסות לעיתים קרובות ל-40 מעלות.
אקולוגיה > התנהגות ופעילות

בהתאם למקום מגורו הצחיח, לוומבט הדרומי יש התאמות רבות שייעודן העיקרי הוא לחסוך במים. על מנת להימנע בראש ובראשונה מהטמפרטורות הגבוהות האופייניים לסביבה מדברית, הוומבטים אינם נמצאים מחוץ למאורה בשעות היום. הארכיטקטורה המעולה של רשת המנהרות, מאפשרת לוומבט הדרומי להתמודד עם הטמפרטורות הגבוהות של המדבר האוסטרלי: בעוד שטמפרטורות האוויר מחוץ למאורה עשויה לחרוג מ-36 מעלות, הטמפרטורה הפנימית במאורה קבועה ויציבה ומשתנה בין 26 מעלות בקיץ ו-14 מעלות בחורף. רמת הטמפרטורה והלחות הקבועה בהן, מאפשרת לוומבט למתן את צריכת המים, ובנוסף, הוומבט מאפשר לטפרטורת גופו לרדת על מנת לשמור על אנרגיה. שעות הפעולה העיקריות הן של הוומבט הן לאורך הלילה, אך הוא פעיל גם בשעות היום: בקיץ, בעיקר בשעות הבוקר הקרירות, ובחורף בעיקר בשעות הערב.
בדומה לשאר מיני הוומבטים, גם הוומבט הדרומי משתייך לקבוצת בעלי החיים המתחפרים אשר חופרים וחיים במאורות. הוומבט נוהג לבנות מאורות נרחבות אשר מחוברות ביניהן באמצעות מחילות, והמבנה התלול שלהן מאפשר מעבר של חמצן דליל. על מנת לבנות מאורה, הוומבט מתיישב על החלק האחורי של גופו, תוך כדי שהוא חופר באדמה ומזיז עפר לצדדים באמצעות כפות ידיו הגדולות בעלות הטפרים החזקים. כאשר הוומבט התקדם תוך כדי החפירה עמוק לבטן האדמה וברצונו לצאת, הוא יוצא אחורנית ודוחף את העפר המצטבר מאחוריו באמצעות ארבע כפותיו. הכניסות הרבות לתוך רשת המאורות והמחילות של הוומבט ממוקמות לרוב בסמוך למקומות האכלה מעודפים. העומק המרבי של מנהרות הוומבט הוא שני מטר, והאורך שלהם מגיע לרוב ל-30 מטר. כל מערכת מאורות ומחילות עשויה להשתנות מחברתה, אך בדרך כלל ישנה מחילה ארוכה ראשית שמסביבה מאורות ברדיוס של 150 מטר. המחילה לרוב צרה לעומת המאורות שהן דמויות חדרים וגדולות, ועשרות המאורות שלאורכה משמשות בדרך כלל מחסה בו זמנית עבור 10 וומבטים שונים אף שהן לא ילונו יחדיו באותה מאורה. הנקבות מראות נטייה גדולה יותר להישאר בצמוד למערכת מחילות לעומת הזכרים, ושני הזוויגים לא מפגינים תוקפנות כלפי וומבטים זרים הבאים להשתמש באחת מהמאורות במערכת המחילות. הוומבטים לא רק מחליפים מאורה בתוך המערכת מידי כמה חודשים, אלא הם אף נוהגים לנטוש את מערכת המחילות לאחר כשנה ולחפש או לחפור מערכת אחרת. פתח הכיס של נקבת הוומבט מופנה כלפי אחורה, על מנת למנוע מהולד הנמצא בתוכו להתכסות בעפר החפירה.
על אף שהוומבטים אינם זוקפים לזכותם בעלות על מערכת מחילות, אין זה אומר שהם אינם טריטוריאליים; הזכרים נוהגים לסמן את המאורה שלהן מתחת לפני האדמה באמצעות שפשוף הגב על אובייקטים, הפרשות ריח מבלוטות מסוימות, ושבילי גללים. לפעמים, סכסוך בין שני זכרים על טריטוריה עשוי להוביל ללחימה בין השניים באמצעות נשיכות באזורים רגישים (אוזניים, עכוז וצלעות) ודחיפות - בעיקר במהלך עונת הרבייה. באזורי חפיפה בין זכרים כמו במאורות למשל, קיימת היררכיה אשר עשויה אף היא להוביל למאבקים ביניהם. תקשורת קולית בין הוומבטים מבוצעת בעיקר בעונת הרבייה בדמות נהימות וקולות מאיימים אחרים. באופן כללי, ההתנהגות החברתית והתקשורת בין הוומבטים באה לידי ביטוי בעיקר בעונת הרבייה. שטחי פעילות של הוומבטים מצומצמים מאוד ואינם גדולים מ-4 דונם, עקב התלות במערכת המחילות ובמזון הזמין, וכן במטרה למנוע בזבוז אנרגיה יקרה בתנועה מיותרת.
אקולוגיה > תקשורת ותזונה

התקשורת בין הוומבטים נעשית בעיקר באמצעות תנועות חזותיות עם הגוף, ובמיוחד באמצעות ריח; הוומבט מבלה זמן רב מהרגיל ברחרוח חותמי ריח של וומבטים אחרים. עקב כך שריחות הנישאים באוויר עשויים לבשר לכל אחד על פרט אחר הנמצא בסביבה, מפגש פיזי בין שניים יהיה נדיר למדי, וכאשר הוא מתרחש, שני הצדדים משמיעים קולות שיעולים מחוספסים. וומבט מבוהל עשוי להשמיע קריאה צורמת יוצאת דופן אשר משמשת כסימן אזהרה לבני מינו האחרים שבסביבה.
תזונתם של הוומבטים הדרומיים מבוססת בעיקר על עשבים ועשבי תיבול. בהתאם למזון הזמין, לוומבט תהיה העדפה גבוהה יותר לדשא ירוק וטרי (במיוחד מינים מסוימים ממשפחת הדגניים), והוא עשוי לבסס עליהם את תזונתו לחלוטין עד שיהיו בלתי זמינים בשל שינויי העונה. במהלך בצורות, הוומבט נוהג לאכול גם עלים וגבעולים של שיחים קצרים, וישנן גם ראיות לאכילת שורשים במהלך העונה החמה - בעיקר שורשי אקליפטוס. במהלך הרעייה, הוומבט ינסה תמיד לברור את העשבים והגבעולים הצעירים והטריים, על מנת למקסם את ספיגת הלחות מהם וכנגזרת מכך לחסוך בצריכת מים. למערכת העיכול של הוומבט יש הסתגלות לספיגה מקסימלית של לחות מהמזון, והתסיסה של מושבות חיידקים בקיבה עוזרות לוומבט לעכל את התאית של הצמח.
אקולוגיה > יחסי גומלין

מאחר שהוומבט חי במרבית הזמן במאורותיו, הוא מוגן בהם היטב מפני טורפים. לא ידועים על טורפים ספציפיים למין הדרומי, אך סביר להניח שבדומה למין הצפוני הוא עשוי להיות מאוים מחוץ למאורה על ידי דינגו וכלבי פרא. הטריפה מהווה כנראה גורם זניח בהגבלת אריכות חייו של הוומבט, אך מצד שני, כמות המשקעים יש השפעה רבה עליו עקב זמינות המזון. הוומבט הוא מין מהנדס סביבה; הרעייה הממושכת שלו עשב ירוק וצעיר גורמת לחידוש מתמיד של הצמחייה ומונעת הימצאות עשב יבש. בנוסף, בעלי חיים רבים עשויים למצוא מחסה במאורותיו. מאידך יש לו גם השפעה מזיקה: מינים פולשים רבים כמו ארנבות ושועלים משתמשים במאורות שלו, ולעיתים מתייחסים אליו כמזיק חקלאי עקב המאורות והמחילות שלו אשר עשויות להשחית יבולים. כן הוא יוצר תחרות עם בעלי חיים אחרים על מקורות מזון בעקבות רעייה איטנסיבית, ובעלי חיים מבויתים עשויים לשבור את רגליהם כתוצאה מהיתקלות בפתחי המחילות שלו. יש הסבורים גם שהוא גורם למיטוט גדירות ומאפשר לארנבונים לחדור לשטחים חקלאיים באמצעות המחילות שלו.
אקולוגיה > רבייה ומחזור חיים

הרבייה של הוומבט הדרומי תלויה בתנאים הסביבתיים: הזמן האופטימלי לרבייה הוא כאשר יש מזון בשפע רב - בעיקר דשא ירוק המהווה את המזון העיקרי של המין. בתקופות בצורת לעומת זאת, הוומבטים אינם מתרבים מאחר שהגורים לא ישרדו בתנאים כאלו. בתום עונת הגשמים ועם נביטת הדשא, הנקבה מוכנה לרבייה. הזכרים במקביל הופכים לאגרסיביים זה כלפי זה, ושומרים על היררכיה דומיננטית הקובעת את הגישה לנקבות. נקבת הוומבט ממליטה בין ספטמבר לדצמבר לאחר 21 ימי הריון. הגור הזעיר שדומה לתולעת אדומה ומשקלו כגרם אחד, זוחל לעבר הכיס של האם בו הוא משלים את ההתפתחות שלו לאחר מספר חודשים של יניקה מתמדת. הגור יוצא לראשונה מהכיס בגיל שישה או שמונה חודשים, ויוצא ממנו באופן קבוע בגיל תשעה חודשים. הוומבט עשוי עדיין לינוק מהאם עד גיל 15 חודשים, ולאחר הגמילה הנקבות נכנסות לרוב להריון נוסף. מאחר שגורי הכיסאים נולדים בתום תקופת הריון קצרצרה, הם תלויים לחלוטין במשך מספר חודשים בחלב של האם, מה שדורש מנקבת הוומבט אנרגיה רבה להפיק כמות חלב מספקת. מעבר לכך, גם כשהגורים עוזבים את הכיס הם עדיין תלויים בחלב האם זמן רב, תוך כדי שהם לומדים לחפור ולרעות עם אימם. הזכרים והנקבות מגיעים לבגרות בגיל שלוש. היות שהרבייה של הוומבטים מתרחשת בסוף הקיץ הגשום, הגורים נגמלים לרוב באביב, מה שהופך אותם לתלויים מאוד בכמות הגשמים שיורדת באפריל ומביאה בעקבותיה נביטה של דשא המותאם להם. לחץ המזון בתקופה קריטית זו, הופך אותם לפגיעים מאוד לאיחור הגשמים או לשינויים בטיב הקרקע המשפיעים על סוג העשב.
מחקרים שנעשו על תוחלת החיים של הוומבטים באמצעות משדרים, הראו שתוחלת החיים הממוצעת שלהם היא 14 שנים, כאשר המגבלה העיקרית היא כמות הגשמים ולא הטורפים. בשבי הוומבטים מאריכים ימים עד גיל 17 או 20. תוחלת החיים המרבית הידועה בשבי היא 24 שנים.
מצב

הוומבט הדרומי מוגדר על ידי הרשימה האדומה של IUCN כמין במצב השימור קרוב לסיכון (NT), שכן הוא חווה ירידה רצינית במשך השנים הן במספרים, הן בבית הגידול הזמין, והן בטווח התפוצה. אוכלוסיות רבות שלו מבודדות כעת ואינן עשויות לשרוד לאורך זמן. יש מידע מוגבל על מגמת האוכלוסייה הכללית (במיוחד במישור נאלרבור שבו נמצאים המספרים הגדולים ביותר), אך ההערכות הן שברוב האזורים הוא עומד לחוות ירידה במספרים שצפויה להגיע כמעט לשיעור של 30% על פני 30 שנים, כך שבעתיד הוא ככל הנראה יעפיל למצב השימור פגיע (VU) החמור יותר.
הוומבט הדרומי עומד בפני מגוון רחב של איומים סביבתיים: בראש ובראשונה, טווח התפוצה שלו המושפע בלאו הכי מבצורות ומשקעים - סובל כבר עשרות שנים מהמרת בית הגידול לשטחים חקלאיים, והוא מאוים גם מצד תחרות עם בעלי חיים מקומיים על שטחי המרעה החיוניים לו, כמו גם מצד הארנבונים שהובאו על ידי האדם ומחוללים שמות בפלורה האוסטרלית. מחלת העור Mange, מהווה איום גדול על אוכלוסיות הוומבט על גדות נהר מארי בדרום-מזרח אוסטרליה, ובאזורים מסוימים היא השמידה 90-80% מהם. מעבר לכך שהוומבט אינו מתרבה בשנים שחונות ובבצורות, בפעמים רבות התבנית העונתית של צמיחת העשבים אינה תואמת את תקופת הגמילה של הגורים, מה שמוביל לתמותה גבוהה בגיל צעיר. באזורים שבהם הוא מצוי במספרים גדולים, הוא ניצוד פעמים רבות על ידי החקלאים הרואים בו מזיק. אוכלוסיות מבודדות מאוימות גם על ידי גיוון גנטי נמוך.
פעולות השימור הנוכחיות מסתכמות בכמה אזורים מוגנים בדרום אוסטרליה. האוכלוסייה העולמית של הוומבט הדרומי נתונה לתנודות חדות בעקבות התנאים הסביבתיים, והיא נאמדת בין 50,000 ל-100,000 פרטים.
הערות שוליים

↑  וומבט שעיר-אף דרומי באתר הרשימה האדומה של IUCN
| --- | --- |
בקרת זהויות :  NLI: 987007539444005171 
וומבט דרומי בוגר בגן החיות של סן דייגו.
נוף אופייני לבית הגידול של הוומבט הדרומי.
וומבטים דרומיים ישנים במאורה.
וומבט דרומי מציץ ממחילה.
וומבט דרומי בגן חיות אוסטרלי.
איור וומבטים דרומיים מ-1863 של ג'ון גולד.
זהרא בהראמי

| --- | --- |

 לידה:  25 בינואר 1965 טהראן, איראן 
 הוצאה להורג:  29 בינואר 2011 (בגיל 46) כלא אווין, איראן 
 מדינה:  איראן והולנד
 מקום קבורה:  לא ידוע
 מקום מגורים:  איראן, הולנד
 
זהרא בהראמי (תעתיק: זַהְרָא בַּהְרָאמִי, בכתב לטיני: Zahra Bahrami או Sahra Baahrami; בפרסית زهرا بهرامی; 25 בינואר 1965 –  29 בינואר 2011) הייתה אזרחית איראן והולנד, שהוצאה להורג לאחר שהורשעה בסחר בסמים בפני בית דין איראני.
זהרא בהראמי נעצרה לאחר שהשתתפה בהפגנות של תנועת המחאה האיראנית לאחר הבחירות לנשיאות איראן בשנת 2009. היא הואשמה בעבירות ביטחון לאומי ובחברות במועצת המלוכה האיראנית. לטענת מערכת המשפט האיראנית, בחיפוש בביתה שבוצע לאחר המעצר נתגלו 450 גרם קוקאין, 420 גרם אופיום ומספר דרכונים מזויפים. תפיסת הסמים הובילה להעמדה מחודשת לדין בעבירות של סחר בסמים, בהן הורשעה לבסוף.
הוצאתה להורג גרמה להקפאת היחסים הדיפלומטיים בין הולנד לאיראן ולחילופי האשמות קשים בין משרדי החוץ של שתי המדינות.
ביוגרפיה

זהרא בהראמי נולדה באיראן בשנת 1965. לאחר מכן עברה לגור בהולנד והתאזרחה בה. למרות התאזרחותה בהולנד, היא שמרה על אזרחותה האיראנית. היא התפרנסה מריקודי בטן, והתגוררה לסירוגין בבריטניה ובהולנד. בדרכוניה ההולנדיים אוית שמה הן כ-Zahra Bahrami והן כ-Sahra Baahrami, עובדה שגרמה לחוסר ודאות באשר לשאלת אזרחותה האיראנית בעת מעצרה.
בשנת 2003 נתפסה זהרא בהראמי בנמל התעופה סכיפהול לאחר שהגיעה מן האיים הקריביים, כשבכליה 16 קילוגרם של קוקאין. היא נשפטה ונדונה לעונש מאסר בן שלוש שנים בעוון הברחת הסמים. בשנת 2007 ריצתה עונש מאסר נוסף בהולנד בעוון זיוף דרכונים. עובדת מאסרה בהולנד נחשפה בכלי התקשורת רק לאחר הוצאתה להורג.
המעצר והמשפט

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
בשנת 2009 נסעה זהרא בהראמי מהולנד לאיראן כדי לבקר את אחד מילדיה. ב-29 בדצמבר 2009, לאחר שהשתתפה בהפגנות של תנועת המחאה האיראנית, נעצרה בהראמי בכלא אוין בטהראן. הרשויות האיראניות האשימו אותה בחברות במועצת המלוכה האיראנית, בהקמת תנועות התנגדות למשטר ובהפצת תעמולה נגדו. בהראמי לא הועמדה לדין באישומים אלה.
משום שתי צורות האיות השונות של שמה בהולנדית, משרד החוץ ההולנדי לא הצליח לוודא את אזרחותה ההולנדית עד יולי 2010. היות שמערכת המשפט האיראנית איננה מכירה באזרחות כפולה, לא הורשה הקונסול ההולנדי להגיש לה סיוע משפטי. עורכת הדין פעילת זכויות האדם האיראנית, נסרין סוטודה, ייצגה את בהראמי במשפט.
ב-29 בינואר 2011 הוצאה להורג בתלייה לאחר שערעורה בפני בית המשפט האיראני נדחה. במחאה על ההוצאה להורג, ממשלת הולנד הקפיאה את היחסים עם איראן. שלושה שבועות לאחר הוצאתה להורג, ב-18 בפברואר 2011, שגריר הולנד הוחזר לאיראן.
הערות שוליים

↑  רדיו הולנד: זהרא בהראמי נקברה בחשאי, 7 בפברואר 2011
↑  המשבר מחריף: אירן מאשימה את הולנד בסיוע לטרור - וואלה חדשות, באתר וואלה, 8 בפברואר 2011
↑  הולנד הקפיאה את קשריה עם איראן, באתר הארץ, 31 בינואר 2011
↑  רויטרס: איראן דוחה את טענות הולנד בנוגע להוצאה להורג, 1 בפברואר 2011
↑  אירן: מתנגדת למשטר הוצאה להורג בטענת סחר בסמים - וואלה חדשות, באתר וואלה, 29 בינואר 2011
↑  EA WorldView - Home - Iran Breaking: Dutch-Iranian National Zahra Bahrami is Executed, www.enduringamerica.com (באנגלית)
↑  שגריר הולנד הוחזר לאיראן, nu.nl 18, בפברואר 2011
הרפובליקה הספרדית הראשונה

הרפובליקה הספרדית הראשונה הייתה רפובליקה קצרת ימים, שהוקמה ב-11 בפברואר 1873 בעקבות התפטרותו של אמדאו הראשון, מלך ספרד, ופורקה כעבור תקופה קצרה, ב-29 בדצמבר 1874, בהפיכה צבאית, שהעלתה לשלטון את אלפונסו השנים עשר מבית בורבון.
ראו גם

שש השנים הדמוקרטיות
הערות שוליים

↑  J.G Pecharroman עמוד 148
| --- | --- |
בקרת זהויות :  NLI: 987007563207905171  LCCN: sh85126097 
אנטוניו קנובס אי קסטיליו, שהוביל את רסטורציית המונרכיה הבורבונית בספרד בשנת 1874
התאחדות האדריכלים ובוני הערים בישראל

הכניסה למשרדי עמותת האדריכלים ביפו
התאחדות האדריכלים ובוני ערים בישראל (לשעבר עמותת אדריכלים מאוחדים בישראל) היא אחד הגופים המייצגים של אדריכלי ישראל. העמותה חברה בלשכת המהנדסים והאדריכלים בישראל ומייצגת במסגרת הלשכה את מקצוע האדריכלות. בראש העמותה עומדת כיום האדריכלית אורנה אנג'ל.
היסטוריה

העמותה הוקמה בשנת 1998 על ידי קבוצה של אדריכלים ובראשם האדריכל יצחק ליפובצקי ליר שכיהן באותו זמן כיו"ר אגודת האדריכלים בלשכת המהנדסים. הקבוצה החליטה לפרוש מלשכת המהנדסים והאדריכלים ולהקים עמותת אדריכלים עצמאית.
מקום משכנה של העמותה הוא בבית האדריכל' ברחוב המגדלור 15 ביפו העתיקה. חברות בעמותה כרוכה בתשלום דמי חבר. רוב חברי העמותה הם אדריכלים ותיקים.
תחומי פעילות

תחרויות אדריכלים - העמותה שותפה לארגון ויזום תחרויות ביחד עם קרנות שונות ורשויות מקומיות.
תערוכות - הגלריה בבית האדריכל פועלת במשכנה של עמותת האדריכלים והיא בין הגלריות הבודדות בישראל המתמקדות בהצגת אדריכלות ותופעות אדריכליות במבט ייצוגי ובמבט ביקורתי.
השתלמויות וכנסים – העמותה מארגנת ושותפה בארגון כנסים שונים בתחום התכנון והבניה.
פרסומי העמותה - ביטאון העמותה 'פרספקטיבה' בהוצאת עמותת האדריכלים מהווה ביטאון מקצועי.
סיורי 'ארכיתור' - סדרת סיורים בדגש אדריכלי תכנוני, הסיורים מועברים בעיקר על ידי אדריכלים על בניינים וסוגיות תכנוניות.
אות יקיר העמותה – במסגרת יום האדריכל, מוענק בכל שנה אות יקיר העמותה לאנשים שנבחרו על שום הצטיינותם בתחומים שונים, בין הזוכים ניתן למצוא אדריכלים משפיעים כגון: אדריכל זאב דרוקמן, אדריכל מיכאל טרנר, אדריכל חיים דותן, אדריכל שמואל מסטצ'קין, אדריכל נחום זולוטוב.
פרסים – העמותה מעניקה ושותפה לפרסים שונים בתחום האדריכלות, פרס עזריאלי לפרויקט גמר מצטיין בשיתוף עם קרן עזריאלי, פרס אטיאס לאדריכלים צעירים. בנוסף שותף יו"ר העמותה להענקת פרס רכטר כחלק מחבר הנאמנים.
ראו גם

ארגון המהנדסים והאדריכלים העצמאיים בישראל
איחוד האדריכלים הבינלאומי
זקוף ת'אוזן

| --- | --- |
כרזת הסרט
כרזת הסרט
 מבוסס על:  הרומן "זקוף ת'אוזן" של ג'ון להר
 בימוי:  סטיבן פרירס
 הופק בידי:  אנדרט בראון
 תסריט:  אלן בנט
 עריכה:  מיק אודסלי 
 שחקנים ראשיים:  גארי אולדמן  אלפרד מולינה ונסה רדגרייב
 מוזיקה:  סטנלי מאיירס
 צילום:  אוליבר סטייפלטון
 מדינה:  בריטניה בריטניה
 חברה מפיצה:  Curzon Artificial Eye
 שיטת הפצה:  וידאו על פי דרישה 
 הקרנת בכורה:  17 באפריל 1987
 משך הקרנה:  111 דקות
 שפת הסרט:  אנגלית
 סוגה:  סרט ביוגרפי, סרט להט"בי, סרט דרמה 
 תקציב:  1,900,000 דולר
 הכנסות:  1,600,000 דולר
 הכנסות באתר מוג'ו:   prickupyourears
 דף הסרט ב־IMDb
 
זקוף ת'אוזן (באנגלית: Prick Up Your Ears) הוא סרט קולנוע בריטי משנת 1987 בבימויו של סטיבן פרירס, עם גארי אולדמן, אלפרד מולינה וונסה רדגרייב בתפקידים הראשיים.
התסריט של אלן בנט מבוסס על רומן ביוגרפי בשם זה מאת ג'ון להר (אנ') משנת 1978, ומספר את סיפור חייהם של המחזאי ג'ון אורטון (אנ') ובן זוגו קנת' האליוול (אנ') שחייהם הזוגיים ידעו עליות ומורדות עד לסוף הטרגי.
גארי אולדמן היה מועמד לפרס באפט"א לשחקן הטוב ביותר בתפקיד ראשי.
ונסה רדגרייב הייתה מטעמדת לפרס באפט"א לשחקנית הטובה ביותר בתפקיד משנה.
אלן בנט היה מועמד לפרס באפט"א לתסריט המעובד הטוב ביותר.
סטיבן פרירס היה מועמד לפרס דקל הזהב.
תקציר העלילה

6 באוגוסט 1967, שוטרים פורצים לדירה ברובע איזלינגטון בלונדון ומוצאים בחדר אחד את גופתו המכוסה בדם של ג'ו אורטון (גארי אולדמן) ובחדר השני את גופתו העירומה של בן זוגו קנת האליוול (אלפרד מולינה). למקום מגיעה גם הסוכנת של אורטון, פגי רמזי (ונסה רדגרייב) שמוצאת את יומנו האישי ולוקחת אותו לעצמה בהיחבא. מסקנת המשטרה היא שמדובר ברצח והתאבדות וכי האליוול רצח את אורטון במכות מכשיר קשה ואחר כך התאבד בבליעת כדורים שונים. הפרשה עוררה אז סערה בבריטניה משום שאורטון היה מחזאי מצליח ומפורסם.
כעבור עשר שנים מגיע הסופר ג'ון להר (ואלאס שון) אל פגי ושואל אותה אם יומנו של אורטון ברשותה. הוא מתכוון לכתוב ספר על הפרשה. פגי מסכימה ובעזרת אשתו (לינדזי דאנקן) שמדפיסה את כתב היד הקשה לקריאה, הוא מצליח לקרוא את היומן.
אורטון גדל בלסטר והצטיין בהופעות בחוגי משחק שונים. הוא שאף להיות שחקן ולמד אצל המורה מאדאם לאמברט (מרגרט טייזאק) עד שקבל מלגה עירונית ללמוד משחק באקדמיה המלכותית לאמנות הדרמה (RADA). שם הוא פגש את התלמיד קנת' האליוול (אלפרד מולינה) שהיה מבוגר ממנו בחמש שנים והם התחילו לגור ביחד כזוג הומוסקסואלים בתקופה בה הדבר נחשב מנוגד לחוק.
כשלא הצליחו במשחק הם פנו לכתיבת ספרים שלא נתקבלו בעיקר בגלל תוכניהם ההומוסקסואלים. מרוב כעס הם חיבלו בספרים בספריה ונדונו לחצי שנת מאסר. בתקופה זו השתחרר אורטון מנוכחותו של האליוול, כתיבתו השתפרה והוא החל להצליח. האליוול המדוכא השקיע עצמו ביצירת קולאז'ים. הוא החל לקנא באורטון על הצלחתו ובעיקר על כך שהתקבל לכתוב עבור הביטלס. אורטון הפסיק לקיים אתו יחסים והסתפק ביחסי מין מזדמנים עם אנשים שונים במקומות חשוכים בלונדון.
כאשר מודיע לו אורטון כי החליט להיפרד ממנו, האליוול רוצח אותו במכות מקל ואחר כך מתאבד בבליעת כדורים שונים.
צוות השחקנים

| שם השחקן/ית | שם הדמות | הערות |
| --- | --- | --- |
| גארי אולדמן | ג'ו אורטון |  |
| אלפרד מולינה | קנת' האליוול |  |
| ונסה רדגרייב | פגי רמזי | סוכנת סופרים |
| ג'ולי וולטרס | אלזי אורטון | אמו של ג'ו |
| פרנסס בארבר | לאוני אורטון | אחותה של ג'ון |
| ואלאס שון | ג'ון להר | סופר |
| לינדזי דאנקן | אנטי להר | אשתו של להר |
| ריצ'רד וילסון |  | פסיכיאטר בכלא |
| מרגרט טייזאק | מאדאם למברט | מורה למשחק |
הערות שוליים

↑  מחזהו "מארחים את מר סלואן" הוצג ב"הבימה"
| --- | --- |
בקרת זהויות :  NLI: 987008877348205171
התאחדות בולאי ישראל

| --- | --- |
 מדינה:  ישראל 
 מטה הארגון:  תל אביב-יפו 
 חברים:  450 (נכון ל־2022) 
 עובדים:  1 (נכון ל־2022) 
 תקופת הפעילות:  1986–הווה (כ־38 שנים) 
 israelphilately.org.il
 
התאחדות בולאי ישראל היא עמותה, ששמה לה למטרה לטפח ולקדם את הבולאות בישראל.
"איגוד הפדרציות הפילטליות בארץ ישראל", שצורף בהמשך לאיגוד הבינלאומי לבולאות, הוקם בתל אביב ב-11 באפריל 1945. זאת בעקבות תערוכת הבולים ארצית "פילא 1945" שאורגנה על ידי בולאי תל אביב. באותו זמן אורגנה תחרות לעיצוב בולים חדשים שבסופו של דבר לא הונפקו.
להתאחדות בולאי ישראל שיתוף פעולה הדוק עם השירות הבולאי, והיא זוכה לתמיכת חברת דואר ישראל.
פעילות במישור המקומי

במישור המקומי, התאחדות בולאי ישראל משתתפת בתהליכי תכנון ועיצוב הבולים החדשים של ישראל, לוקחת חלק בהנפקת בולים מיוחדים, מפיקה מגזין בולאי רבעוני בשם "שׂבֶל", מקיימת חוגי נוער בבתי הספר ומתחזקת ספרייה בולאית. ההתאחדות תומכת ומסייעת לאגודות בולאיות מקומיות ומקצועיות, מעבירה הרצאות נושא, מקיימת יריד בולים חודשי וכנס שנתי.
המישור הבינלאומי

במישור הבינלאומי, התאחדות בולאי ישראל מארגנת תערוכות בולים בינלאומיות, מעודדת את השתתפותם של בולאים ישראלים בתערוכות בחוץ לארץ ומייצגת את ישראל בוועדות מקצועיות בינלאומיות.
הערות שוליים

↑  השירות הבולאי באתר של דואר ישראל
זורו (סדרת טלוויזיה, 2024)

| --- | --- |
 מבוסס על:  דמותו של זורו מאת ג'ונסטון מקולי
 סוגה:  פעולה הרפתקאות דרמה
 יוצרים:  קרלוס פורטלה
 כותבים:  קרלוס פורטלה 
 בימוי:  חאווייר קווינטס חורחה סאודרה חוזה לואיס אלגריה
 שחקנים:  מיגל ברנרדו רנטה נוטני דליה שיוכטול פאקו טוס פיטר ויבס אליה גלרה אנדרס אלמיידה אמיליאנו זוריטה
 ארץ מקור:  ספרד ספרד
 שפות:  ספרדית 
 מספר עונות:  1 
 מספר פרקים:  10 
 הפקה
 מפיקים בפועל:  דייוויד מרטינז דייוויד קוטארלו אנג'לה אגודו סרחיו פיצולנטה אנדי קפלן חזוס טורס-ויירה ג'ון גרץ גלנדה פאקנינס
 חברת הפקה:  Secuoya Studios
 הפצה:  אמזון פריים וידאו 
 אתר צילומים:  האיים הקנריים 
 מוזיקה:  איבן מרטינז לקמארה אלווארו פיירה
 אורך פרק:  52 דקות
 שידור
 רשת שידור:  פריים וידאו
 תקופת שידור מקורית:  19 בינואר 2024 – הווה 
 קישורים חיצוניים
 דף התוכנית ב-IMDb
 
זורו (באנגלית: Zorro) היא סדרת פעולה-הרפתקאות ספרדית בהפקת "Secuoya Studio" ובכיכובו של מיגל ברנרדו, המבוססת על דמותו של זורו, שנוצרה על ידי ג'ונסטון מקולי.
כל פרקי הסדרה עלו לשירות הזרמת המדיה "פריים וידאו" ב-19 בינואר 2024.
צוות השחקנים

מיגל ברנרדו – זורו / דייגו דה לה וגה
רנטה נוטני – לוליטה מרקז
דליה שיוכטול
פאקו טוס
פיטר ויבס
אליה גלרה
אנדרס אלמיידה
אמיליאנו זוריטה
צ'צ'ה הואנג
ג'ואל בוסקאד
פרנסיסקו רייס
מיריה ממבו
אווה קמאצ'ו
חוליאן לאקאבה
חוזה גייגר
אנחלו אוליבייה
אלחנדרו מארו
דייוויד פלטה
פלה מרטינז
הפקה > צילומים

צילומי העונה הראשונה ארכו שמונה חודשים, מיולי 2022 עד לפברואר 2023, והתקיימו באיים הקנריים ובעיריות לאס פלמאס, ארוקאס, גאלדר, סן ברטולומה דה טיראחנה וטלדה, וכן בפארק דל נובלו ובאגן הוולקני טחרה. במקביל, נסגר חלק מהפארק המקומי באי לה פלמה לציבור למשך תקופת הצילומים, עבור בניית הסטים הראשיים וצילומי חלק מהסדרה.
ביולי 2023, נכנסה הסדרה לשלב הפוסט פרודקשן.
הפצה

הסדרה עלתה לשירות הזרמת המדיה "פריים וידאו" ב-19 בינואר 2024 באמריקה הלטינית, ארצות הברית, ספרד, אנדורה ופורטוגל.
הפצה > שיווק

ב-17 ביולי 2023, חשפה "פריים וידאו" תמונה ראשונה מתוך הסדרה, בה הופיע מיגל ברנרדו בדמותו של זורו.
הערות שוליים

↑  AlloCine (July 18, 2023). "Guzmán de Elite est le nouveau Zorro ! Découvrez sa première photo en costume". AlloCiné (in French). Retrieved September 29, 2023.
↑  "Secuoya Studios Begins Principal Photography on Zorro Series". TTV News. July 29, 2022. Retrieved September 29, 2023.
1 2  Hopewell, John (January 25, 2023). "'Zorro' Producer Secuoya Studios Unveils 2023 Production Slate (EXCLUSIVE)". Variety. Retrieved September 29, 2023.
↑  Timon (June 10, 2022). "A 50th birthday gift for Gran Canaria's iconic Sioux City, as production begins on Prime Zorro reboot". The Canary News. Retrieved September 29, 2023.
↑  "Le nouveau Zorro de Prime Video se dévoile". Premiere.fr (in French). July 19, 2023. Retrieved September 29, 2023.
↑  Quinteros, Paulo (July 17, 2023). "Prime Video presentó la primera imagen de "Zorro", su nueva serie basada en el clásico héroe". La Tercera. Retrieved September 29, 2023.
↑  Quinteros, Paulo (July 17, 2023). "Prime Video presentó la primera imagen de "Zorro", su nueva serie basada en el clásico héroe". La Tercera. Retrieved July 19, 2023.
זלמן קליאוט

| --- | --- |
זלמן קליאוט
זלמן קליאוט
 לידה:  1908 ריגה, לטביה
 פטירה:  1979 (בגיל 71 בערך)
 מדינה:  ישראל 
 מקום מגורים:  תל אביב
 מקצוע:  איש עסקים
 תפקיד:  מזכיר כבוד של ההתאחדות לכדורגל בישראל
 תקופת כהונה:  1953–1975
 
זלמן קליאוט (1908–1979) היה עסקן כדורגל ישראלי ומזכיר כבוד של ההתאחדות לכדורגל בישראל בעבר.